钦定古今图书集成/明伦汇编/氏族典/第163卷 > 《廖用贤尚友录》 > 桓冲
## 钦定古今图书集成/明伦汇编/氏族典/第163卷 > 《廖用贤尚友录》 > 桓冲

按《晋书桓彝传》，“彝子冲，字幼子，温诸弟中最淹识，从
温征伐有功，迁督荆雍七郡军事，镇襄阳，进号征卤
将军，赐爵丰城公，寻迁振威将军江州刺史。温薨，武
帝诏冲都督扬江豫三州军事。冲尽忠王室，谢安以
时望辅政，为群情所归。冲乃解扬州，自求外出。桓氏
党与莫不扼腕，冲处之澹然。于是改授车骑将军、徐”
州刺史，镇京口，假节、丹阳尹。王蕴以后父之重，昵于
安，安意欲出蕴为方伯，乃复解冲徐州，自京口迁镇
姑熟。俄迁都督江荆梁益等军事，又以其子嗣为江
州刺史。冲既到江陵，时苻坚彊盛，冲欲移阻江南，乃
上疏移镇上明。“坚将苻融寇樊邓，石越寇鲁阳，所在
陷没。冲遣刘奭、朱序击之，而奭畏懦”不进，序又为贼
所擒，冲深自咎责，请解职，不许。既而苻坚尽国内侵，
冲深以根本为虑，乃遣精锐三千来赴京都，谢安固
不听。冲召佐吏对之，叹曰：“天下事可知，吾其左衽矣！”
俄而闻坚破，又知朱序，因以得还。冲本疾病，加以惭
耻，发病而卒。有子嗣、谦、修、崇、弘、羡、怡。